**2025. október 6.**

**Jókait, Bán Mórt és Visky Andrást, valamint Hrabalt és Kafkát ajánlja az olvasók figyelmébe a Libri és a MOL – Új Európa Alapítvány**

**Ismét a közép-európai irodalom legjelentősebb alkotóira és ikonikus irodalmi műveire hívja fel a figyelmet a Libri és a MOL – Új Európa Alapítvány: az együttműködés keretében Jókai Mórtól Bán Mórig, Bohumil Hrabaltól Stanislaw Lemig számos klasszikus íróval és kevésbé ismert alkotóval ismerkedhetünk meg. A 10 kiemelt kötetet októberben 5 budapesti és 5 vidéki Libri könyvesboltban, az újdonságpolcon találják majd meg az olvasók.**

Jókai Mór, Márai Sándor, Bán Mór, Visky András, valamint Franz Kafka, Bohumil Hrabal, Stanislaw Lem, Petra Hulová, Anton Hykisch és Josef Karika – ők azok a közép-európai szerzők, akiknek népszerű és kevésbé ismert műveit a Libri és a MOL – Új Európa Alapítvány közös ajánlásának köszönhetően most alaposabban is megismerhetik az olvasók.

A most induló kiemelés keretében népszerű közép-európai – magyar, cseh, lengyel, szlovák – szerzők könyvei kerülnek fókuszba a Libri 10 boltjában: Budapesten a Mammut, Allee, Etele Plaza, Árkád és Duna Pláza bevásárlóközpontokban, vidéken pedig a debreceni, kecskeméti, győri, szegedi és egri üzletekben. A MOL – Új Európa Alapítvány figyelemfelkeltő matricáival és ajándék könyvjelzőivel ellátott köteteket az olvasók a könyvesboltok újdonságfalán találják majd meg.

Közép-Európában az irodalom mindig több, mint történetmesélés – ezekben a regényekben a történelmi múlt, a társadalmi feszültségek és az emberi lét határhelyzetei egyszerre vannak jelen. Míg Kafka, Márai és Karika az egzisztenciális szorongás, az elmúlás és a félelem mélységeit tárják fel, addig Bán Mór és Jókai Mór a nemzeti emlékezetet és a dicső múlt mítoszát idézik meg. Hrabal, Hulová és Visky történetei arra keresnek választ, hogyan élheti túl a hétköznapi ember a zsarnokság és az elnyomás árnyékát, Stanislaw Lem pedig az ember és a technológia kapcsolatát vizsgálja humoros-szatirikus regényében.

*„Humor és szatíra, mindennapi küzdelmek és hősies kiállás – mindez egyszerre jellemzi tágabb környezetünk, a közép-európai régió irodalmát. A könyvekben teremtett világok otthonosak nekünk, magyaroknak, a művek ugyanakkor más országok kultúráinak felfedezésére csábítanak. A MOL – Új Európa Alapítvánnyal való együttműködésünk célja éppen az, hogy hazánk és a régió országainak klasszikus és a kevésbé ismert remekművei minél több olvasóhoz eljuthassanak”* – mondta **Ludvig Orsolya Stefanie**, a Libri marketing- és kommunikációs igazgatója.

*„A MOL – Új Európa Alapítvány nyáron indította el AGORA programját, ahol Közép-Európa szellemiségét életre keltő kulturális kezdeményezések kapnak helyet. Támogatott projektjeink a közös történelmi örökségéből merítve lehetőséget teremtenek párbeszédre, alkotásra és országokon átívelő régiós együttműködésre. Októberben a képzőművészet területén is erősítjük régiós szerepvállalásunkat, a Librinél elérhető közép-európai könyvválogatásunkkal pedig az olvasóknak kínálunk inspiráló találkozásokat újabb alkotókkal és történeteikkel” –* emeli ki **Lávich Erzsébet**, a MOL – Új Európa Alapítvány ügyvezetője.

A MOL – Új Európa Alapítvány és a Libri folytatódó együttműködése keretében kiemelt kötetek október 1-től 31-ig elérhetőek a Libri 5 budapesti és 5 vidéki könyvesboltjában.

**Az akcióban szereplő művek:**

* **Bán Mór**: *Hunyadi – Libri Különleges Kiadás (élfestett)*
* **Bohumil Hrabal**: *Őfelsége pincére voltam*
* **Petra Hulová**: *Apatolvaj*
* **Anton Hykisch**: *Régi idők örömei*
* **Jókai Mór**: *Erdély aranykora*
* **Franz Kafka**: *A törvény kapujában - és más novellák*
* **Jozef Karika**: *Félelem*
* **Stanislaw Lem**: *Kiberiáda*
* **Márai Sándor**: *A gyertyák csonkig égnek*
* **Visky András**: *Kitelepítés / Illegalisták*

**A Libri az ország prémium, piacvezető könyvkereskedője**ként szakértői szemléletet és megbízhatóságot közvetít. Mindenkori missziója az olvasás és a kultúra népszerűsítése. Országos méretű, **56 boltot magába foglaló hálózatával és webáruházával** évente több millió vásárlót szolgál ki. A Libri a hazai könyvrajongók első számú választása. **2025-re a Libri** **meghirdette az olvasás évét**, melynek keretében az olvasókkal együtt számolják az idén elolvasott oldalakat, illetve számos aktivitással is készülnek az olvasásnépszerűsítés jegyében.

Részletek: libri.hu/olvasaseve

A **MOL-Új Európa Alapítvány** a MOL és a Magyar Állam 2021 júliusában létrehozott közös alapítványa. Az Alapítvány pályázati támogatást nyújt a közép-európai régió közösségi értékteremtéséhez, a magyar kulturális örökség megőrzéséhez és fejlesztésekhez. Részben átvette a MOL társadalmi felelősségvállalási tevékenységeit, valamint közérdekű feladatokat lát el a tehetséggondozás, a kultúra és örökségvédelem, a szociális ügyek, a fenntarthatóság, valamint a sportélet területén.